Na osnovu člana 101 stav 3 Zakona o vodama („Službeni list RCG“, broj 27/07 i „Službeni list CG“, br. 32/11, 48/15 i 52/16), Ministarstvo poljoprivrede i ruralnog razvoja donijelo je

**PRAVILNIK**

**O SADRŽAJU OPERATIVNIH UPUTSTAVA ZA UPRAVLJANJE AKUMULACIJAMA RADI ZAŠTITE OD POPLAVA**

("Službeni list Crne Gore", br. 3/18 od 19. januara 2018.)

**Član 1**

Operativna uputstva za upravljanje akumulacijama namijenjenim zaštiti od poplava i višenamjenskim akumulacijama sadrže podatke utvrđene ovim pravilnikom.

**Član 2**

Akumulacija namijenjena zaštiti od poplava (retenzija) je objekat ili uređeno područje u slivu vodotoka predviđeno za kraće zadržavanje vode, radi zaštite od poplava, koje služi za akumulaciju i usporavanje poplavnog talasa.

Višenamjenska akumulacija (akumulacija) je objekat predviđen, odnosno izgrađen za više namjena (proizvodnja električne energije, vodosnabdijevanje stanovništva, vodosnabdijevanje industrije, navodnjavanje, odbrana od poplava), koji služi za redukciju poplavnog talasa.

**Član 3**

Operativna uputstva za upravljanje akumulacijama iz člana 2 ovog pravilnika sadrže:

1) operativni raspored rukovodećih i stručnih lica sa podacima o:

* organizacionoj šemi sa zaduženjima operatera objekta u slučaju poplava;
* odgovornom licu u slučaju poplava i njegovom zamjeniku;
* licu odgovornom za komunikaciju sa štabovima za zaštitu od štetnog dejstva voda; i
* glavnom rukovodiocu zaštite od štetnog dejstva voda i organu uprave nadležnom za hidrometeorološke poslove;

2) opis tehničkih sistema:

* osmatranja i kontrolisanja stanja objekta; i
* obavještavanja i uzbunjivanja;

1. način i učestalost kontrole i evidentiranja podataka od značaja za funkcionisanje objekta:

* kota nivoa vode u akumulaciji, odnosno retenziji;
* dotok vode u akumulaciju, odnosno retenziju;
* ispuštanje vode iz akumulacije, odnosno retenzije;
* rad prilikom evakuacije (prelivi i ispusti);
* sigurnost brane u skladu sa posebnim propisom;
* vizuelne podatke o objektu u toku poplava; i
* specifične podatke u zavisnosti od vrste objekta;

1. dijagrame punjenja i pražnjenja retenzije, odnosno prostora u akumulaciji predviđenog za prihvatanje poplavnog talasa, za različite vrste poplavnih talasa;
2. način postupanja, u zavisnosti od proglašenog stepena opasnosti od poplava;
3. dijagrame propagacije poplavnog talasa u slučaju oštećenja, odnosno rušenja brane, sa ucrtanim granicama uticaja poplavnog talasa na nizvodno područje;
4. način postupanja u slučaju oštećenja, odnosno rušenja brane i način obavještavanja i uzbunjivanja stanovništva na ugroženom području nizvodno od brane, radi blagovremene evakuacije; i
5. uputstva za zaštitu od poplava u zavisnosti od vrste akumulacije, odnosno retenzije.

**Član 4**

Ovaj pravilnik stupa na snagu osmog dana od dana objavljivanja u "Službenom listu Crne Gore".